El coordinador de la defenses de JxCat, Francesc Homs, ha subratllat que es podria haver vetat Vox com a acusació popular per "frau processal" sense haver de canviar la llei. En declaracions a Catalunya Ràdio, ha reaccionat així a les declaracions del ministre de l'Interior, Javier Grande-Marlaska, que va apostar dilluns per reformar la funció de l'acusació popular per evitar que obeeixi a interessos particulars. "Que no sembli que amb la llei actual això de Vox és normal, perquè no ho és, és un autèntic frau processal com una casa de pagès", ha remarcat Homs. Per la seva part, el portaveu jurídic d'ERC, Joan Ignasi Elena, ha dit a Marlaska que es podia haver actuat abans per apartar Vox del procediment, però ha constatat que el seu paper "ja els hi va anar bé". "Allò que no han volgut fer perquè en el seu moment els hi va anar bé, ara es troben que és un desastre perquè hi ha campanya i ara tindran un aparador per dir les seves posicions polítiques", ha remarcat Elena, que ha indicat que Vox ha estat "marcant el ritme" del procediment, "condicionant tota la instrucció". La fiscalia, ha dit, "ha fet seguidisme permanent" del partit ultradretà.  Sobre els testimonis que declararan a partir de la setmana vinent, Homs ha apuntat que té la intuïció que totes les defenses voldran interrogar Mariano Rajoy, expresident del govern espanyol. També ha explicat que ja els ha arribat el certificat que posa per escrit que el Consell de Ministres no va activar cap mesura per declarar l'estat de setge a Catalunya.  Pel que fa als testimonis denegats pel Suprem, ha lamentat especialment el del rei i també el de Carles Puigdemont. Elena també s'ha queixat que no s'hagi admès el del periodista que va revelar la identitat del comissari que està al darrere de tota la investigació, "un senyor d'extrema dreta que té animadversió" contra els independentistes.

Summary: Homs diu que es podria haver vetat Vox com a acusació popular per "frau processal" sense haver de canviar la llei


L'Institut Nacional de la Seguretat Social (INSS) ha posat en servei aquest dilluns les seves noves oficines a Lleida, ubicades al carrer Jordi Cortada del barri de Cappont. Les noves instal·lacions, que compten amb prop de 8.000 metres quadrats, substitueixen les que hi havia a la cantonada de Prat de la Riba amb passatge Pompeu, que s'havien quedat petites ja que només disposaven de 2.900 metres quadrats i, a més, es trobaven ubicades a la planta baixa d'un edifici en què residien veïns, a diferència del nou edifici. Inicialment, la Seguretat Social va construir les noves instal·lacions -que estaven acabades des del 2014- per tal d'acollir la Tresoreria de la Seguretat Social a Lleida però finalment es va optar perquè esdevinguessin la nova seu de l'INSS a la capital del Segrià.  La subdelegada del govern de l'Estat a Lleida, Inma Manso, ha visitat aquest matí les noves oficines de l'INSS a Lleida, que s'han obert al públic aquest mateix dilluns. Les noves instal·lacions -les obres de construcció de les quals es van adjudicar per 6,4 milions d'euros i es van acabar fa dos anys- estan ubicades al barri de Cappont i substitueixen les que fins ara hi havia a la cantonada de Prat de la Riba amb el passatge Pompeu. En un principi l'edifici es va construir per a la Tresoreria de la Seguretat Social a Lleida però finalment es va optar perquè acollís les noves oficines de l'Institut Nacional de la Seguretat Social a la capital del Segrià, tal com ha recordat Manso.  Les noves instal·lacions disposen d'un espai més ampli per oferir una millor atenció als usuaris per part dels 83 funcionaris que hi treballen. En aquest sentit, el Centre d'Atenció i Informació (CAISS) al ciutadà –que atén 221 consultes de mitjana diàries- disposa ara de 600 metres quadrats, respecte als 300 que tenia en l'anterior edifici. Així mateix, la nova sala d'espera té capacitat per a prop de 40 persones mentre abans només podia encabir 7 persones.    La subdelegada del govern de l'Estat a Lleida ha destacat que amb el nou edifici es guanya espai i lluminositat i, a més, està adaptat per a persones amb problemes de mobilitat. Pel que fa a l'anterior seu de Prat de la Riba -que és propietat de l'Estat- que ha quedat buida, no se li donaran de moment nous usos de moment, segons ha dit.       Les oficines de l'INSS s'encarreguen de la tramitació de les diferents prestacions que gestiona la Seguretat  Social com ara les de jubilació, viudetat, incapacitat laboral, subsidis, prestacions familiars, a més de la gestió de l'assistència sanitària tant estatal com internacional. El subdirector de jubilació, mort i supervivència de l'INSS a Lleida, Joan Domingo, ha destacat que el termini de resolució mitjana de les prestacions de jubilació és 3,80 dies, d'uns 20 dies en el cas de la incapacitat permanent, i de menys de 4 dies de mitjana la resolució de prestacions per mort i supervivència-pensió d'orfandat.

Summary: La Seguretat Social estrena les noves oficines de l'organisme a Lleida


El 18è Voll-Damm Festival Jazz Vic oferirà enguany catorze concerts en nou dies que segueixen en la línia d'esdevenir una finestra oberta al jazz de nova creació i presentar algunes de les propostes més destacades de l'avantguarda jazzística del moment. Un dels plats forts del certamen d'enguany arribarà el 6 de maig quan el festival oferirà una estrena absoluta. Es tracta d'un concert que reunirà per primera vegada Evan Parker, Agustí Fernández i Ivo Sans, "tres mestres de la improvisació de tres generacions diferents", ha explicat Joan Godayol, codirector del festival. Godayol ha afegit que com a festival "ens agrada generar contingut i animar els músics a fer coses noves i que les presentin davant el públic". Un dels codirectors del Voll-Damm Festival Jazz de Vic, Joan Godayol, ha assenyalat que durant nou dies la capital d'Osona es convertirà en el centre de propostes de jazz contemporani i de nova creació i esdevindrà un aparador del més destacat de l'escena del jazz experimental. Godayol ha assenyalat que entre les propostes més destacades, a banda del trio Parker, Fernández i Sans, el públic també podrà gaudir de concerts de primer nivell com els de Tim Berne “Snakeoil”, Mikolaj Trzaska i Vasco Trilla Duo, i Gabriel Amargant Quintet.  Els encarregats de donar el tret de sortida de la 18a edició seran Giovanni di Domenico i Oriol Roca. El pianista italià resident a Brussel·les i el bateria català fa anys que comparteixen projectes i han enregistrat dos discos. Ara tornen a Catalunya per oferir una proposta amb música nova que explora els extrems del silenci i la ressonància per endinsar-se en paisatges de gran densitat sonora. El concert serà dijous 5 de maig a les 10 del vespre a la Jazz Cava.  Memoria Uno és una formació que aplega alguns dels millors improvisadors de l’escena barcelonina actual sota la batuta d’Iván González. Seguint el mètode de la conducció, els músics interpretaran signes i senyals per crear una música totalment viva, un diàleg creatiu entre intèrprets i director totalment imprevisible. El concert serà dissabte 7 de maig a les 7 de la tarda a l'Escenari Voll-Damm. A continuació, es podrà escoltar un dels saxofonistes més originals de l’escena jazzística actual, Gabriel Amargant i el seu quintet. Acompanyat de músics de reconeguda trajectòria presentarà el seu segon disc com a líder: 'And Now For Something Completely Different'.  Per acabar la primera setmana, el bateria Ildefons Alonso presentarà el seu projecte més personal, Metrinova, amb el seu primer disc, 'Vol.1', que són set composicions que es mouen entre la mirada a la tradició del jazz i la passió per investigar formes rítmiques poc habituals. Músics de casa, però també d'Estats Units, Polònia o Hongria La segona setmana de festival començarà el dijous 12 a les 9 del vespre a la Jazz Cava amb 'la Nit de solos', amb el bateria David Viñolas i el guitarrista Jaume Llombart. L’endemà, el saxofonista i compositor nord-americà Tim Berne, considerat com un dels innovadors de les estructures del jazz, presentarà el seu tercer àlbum 'You’ve Been Watching Me' al capdavant de la seva banda Snakeoil. Aquest concert serà divendres 13 de maig a les 10 del vespre a la Jazz Cava.  Una altra de les artistes que es podrà descobrir en aquesta edició és Paula Valls, una des les veus més joves i prometedores del jazz-soul vocal actual. El concert serà dissabte 14 de maig a les 12 a l'Escenari Voll-Damm. El mateix dia arribarà la proposta de Néstor Giménez, un pianista que s’acompanya d’alguns dels músics més inquiets de l’escena catalana per presentar el seu primer treball discogràfic: 'Why not?'. La jornada continuarà amb el duo entre un dels grans avantguardistes de l’escena de jazz polonesa, Mikolaj Trzaska i el bateria i percussionista Vasco Trilla. El concert serà a les 9 del vespre a la Jazz Cava. La jornada s’acabarà a les 11 del vespre a la Jazz Cava amb sessió de DJ Miguelito Superstar, conegut per ser el vocalista de Fundación Tony Manero.  Per l’últim dia de festival, a més del concert de la Big Band EMVIC (diumenge 15 de maig, 12 h, Escenari Voll-Damm), destaca el concert de Santa Diver a les 7 de la tarda a l'Escenari Voll-Damm, un trio amb alguns dels músics més prometedors de Budapest, que combinen melodies inspirades en el folk amb el jazz. Una mescla de minimalisme tecnològic, l’energia del gnawa marroquí, la llibertat del jazz i la bellesa i la sensibilitat del romanticisme. Activitats paral·leles  A més dels concerts, el Festival Jazz Vic compta amb activitats complementàries, com una taula rodona que portarà el títol 'Osona. El Liverpool català?', la projecció de la pel·lícula Whiplash, les actuacions del 'Matí de les Escoles de Música', i una exposició de fotografies. Així mateix, també es podrà consultar l’Espai Jazz, una selecció del fons de la Biblioteca Joan Triadú de Vic que posa en relació el jazz amb la literatura, el cinema i algunes gravacions històriques. Joan Godayol ha explicat que les propostes es reparteixen principalment entre La Jazz Cava i l’Escenari Voll-Damm, a la plaça del Carbó. En aquest últim, d’accés gratuït, hi tindran lloc la meitat de les actuacions amb la voluntat d’acostar la música a tothom amb un esdeveniment obert i participatiu. Pel que fa a les propostes, més de la meitat són gratuïtes i la resta amb entrades que van dels 5 als 22 euros.

Summary: El 18è Festival Jazz Vic reuneix en concert un trio de luxe de la improvisació: Evan Parker, Agustí Fernández i Ivo Sans


Un veí de Lleida de 22 anys ha acceptat pagar una multa de 1.800 euros per haver injuriat a través d'internet un agent dels Mossos d'Esquadra que va morir en un accident de trànsit a la Fuliola (Urgell) a finals del 2014. La fiscalia i la defensa de l'acusat han ratificat durant la vista oral que s'ha celebrat aquest dimarts al Jutjat Penal número 1 de Lleida l'acord de conformitat a què han arribat. L'acusat ha reconegut haver publicat a través de les xarxes socials missatges com ara 'A prendre pel cul, Mosso, un menys' o 'No sento res, més aviat menyspreu'. També va escriure frases considerades delicte d'injúries greus per la fiscalia un altre noi, menor d'edat, que va dir a través de les xarxes socials que no sentia pena per la mort del mosso. Tot i que el jutjat de menors el va condemnar per aquests fets a set mesos de feines socioeducatives, la seva defensa va recórrer la sentència i l'Audiència de Lleida, tot i qualificar de "reprovables" els fets, va decidir absoldre'l i arxivar el cas en fer prevaldre la llibertat d'expressió. El Jutjat Penal número 1 de Lleida ha condemnat 'in voce' un jove, de 22 anys i veí de Lleida, a una pena de multa 1.800 euros (5 euros al dia durant 12 mesos) per un delicte d'injúries greus als cossos i forces de seguretat de l'Estat. Arran de l'acord assolit entre el ministeri fiscal i la defensa, l'acusat ha reconegut durant la vista oral haver publicat a través de les xarxes socials expressions de menyspreu cap a un mosso d'esquadra que va morir en un accident de trànsit al terme municipal de la Fuliola, a finals de l'any 2014. 'A prendre pel cul, Mosso, un menys' o 'No sento res, més aviat menyspreu', són algunes de les expressions que l'acusat va escriure a les xarxes socials, tal com ha reconegut. La fiscalia demanava inicialment que es condemnés el jove a pagar una multa de 4.200 euros (14 euros diaris durant 10 mesos) per un delicte d'injúries, la qual finalment ha quedat en 1.800 euros, després que l'acusat hagi reconegut els fets durant el judici.  Tots aquests comentaris a les xarxes socials feien referència a l'accident mortal d'un Mosso d'Esquadra de 42 anys, veí de Lleida, el 31 de desembre del 2014. El policia es trobava amb la seva companya de 40 anys, que va resultar ferida de gravetat, a l'interior del vehicle patrulla aturat en una benzinera de la C-53 a Boldú, una població que pertany al terme municipal de la Fuliola (Urgell). Per causes que es desconeixen, un cotxe, conduit per un veí de Balaguer, va sortir de la calçada i es va estavellar contra els cotxe policial. L'agent dels mossos, que es trobava a l'interior del vehicle, va ser evacuat en estat crític a l'hospital, on va morir hores més tard, mentre que la seva companya va resultar ferida de gravetat.

Summary: Accepta una multa de 1.800 euros per injuriar per internet un mosso mort el 2014 en accident de trànsit a la Fuliola


El president de Cs al Parlament, Carlos Carrizosa, ha assegurat que la crida a superar el 50% del vot independentista i convocar unes eleccions plebiscitàries "recorda absolutament la convocatòria electoral 2015", que "va acabar en un cop d'estat a Catalunya". En una atenció als mitjans, ha fet una crida al vot de tothom que "no combrega amb aquesta forma de governar" per impedir que "amb el 50% del 50% dels vots es pugui donar un altre cop d'estat i continuar el procés". D'altra banda, el cap de l'oposició ha exigit al president del Parlament, Roger Torrent, que comenci a trucar avui mateix als partits perquè es posi en marxa el rellotge per "desbloquejar" la política catalana després de la inhabilitació del president Quim Torra. El líder de la formació taronja ha insistit que "Catalunya necessita un Govern que no estigui en funcions" i ha reclamat que s'iniciïn els tràmits per una possible investidura al Parlament o per una convocatòria electoral. Sobre si es presentarà a la investidura i amb quins suports, ha afirmat que s'està negociant, i, de moment, està a l'espera de rebre la trucada de Torrent. El "moment límit per arribar a un acord" amb altres partits serà, precisament, quan el president de la cambra li pregunti amb quins suports compta. El cap de l'oposició també ha afirmat que a partir de la inhabilitació de Torra i fins a les eleccions "assistirem a una competència entre les forces independentistes" per mobilitzar l'electorat i "per veure qui la diu més grossa". Per això, ha instat a forjar una "aliança en el constitucionalisme" per dir "prou al procés". Les converses amb PP i PSC per una llista conjunta continuen però ha admès que hi ha "reticències" perquè "a cap partit li fa il·lusió anar amb altres partits al mateix vaixell". Tot i això, ha seguit apostant per aquesta via per "evitar que cap vot constitucionalista es perdi". Retirar els privilegis d'expresident a Torra A més, Carrizosa ha assegurat que Cs presentarà en el proper ple una proposta per retirar al president inhabilitat la paga de 120.000 euros l'any i l'oficina d'expresident. El líder de Cs ha ironitzat assegurant que "a Catalunya se li acumulen els presidents" i ha lamentat que "fins i tot (Carles) Puigdemont té una oficina", encara que "és un fugat de la justícia". 1-O D'altra banda, també ha comentat el tercer aniversari del referèndum de l'1-O, tot afirmant que va ser "la conjunció de dos grans problemes": el primer, el no acatament de les resolucions judicials per part de l'independentisme i el segon, a la gestió "defectuosa" que va fer el govern de l'Estat. "El govern d'Espanya va arribar a permetre que hi hagués urnes i paperetes i es pogués fer un simulacre de referèndum sense cap garantia, amb el robatori de les dades dels catalans", ha subratllat. Amb aquesta actuació, diu, el govern de Mariano Rajoy "va donar una excusa al separatisme per fer d'aquest un dia mític, una festa per recordar". Segons Carrizosa, però, "és lamentable el que va passar i el que hem de fer és mirar endavant". "La política catalana no pot enquistar-se", ha afegit.

Summary: Carrizosa diu que la crida a superar el 50% dels vots recorda les eleccions de 2015 que "van acabar en un cop d'estat"


Els treballadors de Codorniu han desconvocat la vaga prevista per demà dijous, la primera de les dues jornades anunciades com a rebuig a l'ERO presentat per la direcció. Fonts sindicals han explicat a l'ACN que la reunió d'aquest dimecres ha servit per acostar posicions. A hores d'ara, l'empresa ha ofert prejubilar els treballadors a partir dels 56 anys i, a canvi, els sindicats han decidit desconvocar la primera jornada de vaga. Al mateix temps, han assolit un preacord per reduir l'afectació de l'ERO, rebaixant a 72 els 81 acomiadats previstos la setmana passada. La negociació entre la direcció de Codorniu i els sindicats a la seu de la Direcció General de Relacions Laborals de la Generalitat continuarà la setmana que ve, quan el comitè d'empresa confia arribar a un acord definitiu, especialment pel que fa a les indemnitzacions. Mentrestant, es manté la convocatòria de vaga del dia 31. (A l'actualització s'incorpora informació de la segona part de la reunió, celebrada aquest dimecres a la tarda) Durant la reunió d'aquest dimecres al matí, segons ha relatat el comitè d'empresa, treballadors i direcció han assolit un primer preacord pel que fa a les prejubilacions. Si bé inicialment l'ERO de Codorniu plantejava que es prejubilarien els treballadors majors de 58 anys, a la reunió de la setmana passada la xifra es va rebaixar als 57 i aquest dimecres s'ha situat als 56. Els sindicats ho consideren un "avenç", però insisteixen a demanar que millorin els percentatges a cobrar i segueixen defensant que s'incorporin també els treballadors de 55 anys. L'altre motiu principal que va desencadenar la convocatòria de les dues jornades de vaga era la manca d'acord en les indemnitzacions. Fins aquest dimecres, la proposta de l'empresa era pagar 30 dies per any treballat amb un màxim de 18 mensualitats. El comitè d'empresa s'hi negava en rodó i reclamava que els acomiadaments es paguin amb 40 dies per any treballat amb un màxim de 30 mensualitats. Després d'una reunió de més de tres hores aquest dimecres a la tarda, Codorniu ha apujat la seva proposta a 33 dies per any treballat fins a 24 mensualitats, com a màxim. La proposta, però, segueix sense satisfer els sindicats. El president del comitè d'empresa, Antonio Cruces, atribueix els gestos de la companyia al fet que "l'amenaça de vaga ha causat efecte". Tot i desconvocar l'aturada d'aquest dijous, de moment els treballadors mantenen en peu la vaga del 31 de maig. "Els avenços no son suficients", ha assegurat Cruces, reclamant a l'empresa que incrementi la seva proposta, alhora que s'ha mostrat esperançat per arribar a un acord durant la propera reunió de mediació, que es celebrarà la setmana que ve.  72 treballadors afectats L'ERO de la direcció de Codorniu té el seu origen en la decisió de la companyia de deixar de produir marques blanques per a l'estranger. Si bé inicialment l'expedient de regulació d'ocupació comportava rescindir el contracte de 93 treballadors, els sindicats i la direcció van assolir un preacord la setmana passada per reduir l'afectació a 81 persones, i la xifra s'ha rebaixat novament durant la reunió d'aquest dijous fins el 72 acomiadats. La diferència principal rau en el celler Nuviana, d'Osca, que Codorniu preveu tancar per traslladar la producció a Raimat Lleida. En un inici, el tancament comportava acomiadar els 14 treballadors del centre, però finalment hi haurà 12 trasllats a Lleida i es rescindirà el contracte a 2 persones. Pel que fa a la resta d'afectats per l'ERO, el gruix d'acomiadaments està previst a les caves de Sant Sadurní d'Anoia (Alt Penedès), amb 37 afectats dels 209 treballadors de la plantilla, reduint així els 45 acomiadats que es preveien inicialment.  Als altres centres de Codorniu, l'expedient de regulació d'ocupació assenyala 20 acomiadaments a les oficines d'Esplugues de Llobregat, on hi ha 130 treballadors. També es preveu rescindir 6 dels 56 contractes de Raimat Lleida –en un inici eren 7 acomiadats- i fer fora 7 dels 9 treballadors de la finca agrícola Riudabella de Poblet (Conca de Barberà).

Summary: ACTUALIZACIÓ:Els empleats de Codorniu desconvoquen la vaga de dijous després d'un preacord per rebaixar a 72 els afectats per l'ERO


El germà d'un dels detinguts aquest dimecres al matí a Roda de Ter acusat de captació i activitat jihadista a la xarxa ha defensat la innocència de l'arrestat. "És absurd, el meu germà no serà mai terrorista i està en contra de tot això", ha assegurat Hassan. També ha remarcat que és "injust" que "et posin dins d'un mateix paquet per ser musulmà i portar barba i xilaba". D'altra banda, Hassan ha admès que el seu germà podria haver fet algun comentari a través de les xarxes socials en defensa dels musulmans, però s'ha mostrat convençut que és "100% innocent". En relació a les dues noies que presumptament haurien adoctrinat, Hassan ha dit que eren "dues noies del poble amigues de tota la vida i amb qui hem sortit molts cops de festa junts".

Summary: El germà d'un dels detinguts a Roda de Ter defensa la seva innocència i assegura que està "en contra el terrorisme"


La Universitat de Lleida (UdL) i CaixaBank han posat en marxa la Càtedra Universitat-Empresa Agrobank sobre qualitat i innovació agroalimentària, gràcies a la signatura d'un acord entre el rector de la UdL, Roberto Fernández, i el director general de CaixaBank, Juan Alcaraz. L'objectiu d'aquesta càtedra és promoure la transferència de coneixement científic i tècnic entre estudiants i investigadors, professionals del sector i clients de l'entitat financera. La seva activitat, que s'estén per tot el territori estatal, abasta tota la cadena del sistema agroalimentari, des del camp fins a la taula, en incloure aspectes agrícoles i ramaders, de la indústria alimentària, l'enginyeria agrària, així com legals i econòmics relacionats amb l'activitat d'R+d+i. També posarà en marxa accions de formació, divulgació i promoció, així com la convocatòria d'un premi a la millor tesis doctoral en qualitat i innovació en el sector agroalimentari, segons informen la UdL i CaixaBank. El rector de la Universitat de Lleida ha destacat que la creació d'aquesta càtedra "consolida el lideratge de la UdL en investigació agroalimentària al mateix temps que demostra el compromís de la institució per intensificar els processos de transferència de coneixements i de col·laboració entre el món acadèmic i el sector productiu". Per la seva part, Juan Alcaraz ha remarcat que la creació de la càtedra "permetrà que les millores tecnològiques derivades del treball acadèmic i investigador repercuteixin de manera directa en els clients de l'entitat". "Serem un vehicle transmissor de coneixement", segons ha assenyalat el director general de CaixaBank, "que posarà en valor una de les fortaleses de l'entitat: l'assessorament als seus clients en qualitat agroalimentària, en innovació i desenvolupament de noves tecnologies, processos i productes". CaixaBank s'ha implicat en la creació d'aquesta càtedra a través la seva línia de negoci especialitzada en el sector agrari, Agrobank, que dóna suport econòmic a les diferents iniciatives que es desenvolupin en el sí d'aquest projecte. La càtedra estarà dirigida pel catedràtic de Tecnologia d'Aliments de la UdL, Antonio Ramos. A més de dirigir el Departament de Tecnologia d'Aliments els darrers tres anys, Ramos ha estat coordinador de la llicenciatura en Ciència i Tecnologia d'Aliments (2004-2007), i subdirector de l'Escola Tècnica Superior d'Enginyeria Agrària (2007-2010). Actualment, és responsable del servei científic tècnic 'Qualitat Microbiològica en el sector agroalimentari', adreçat a les empreses agroalimentàries. Durant el primer any, la Càtedra Agrobank té prevista la celebració, el pròxim 22 de novembre al Caixaforum de Saragossa, d'una jornada sobre els 'Reptes actuals i futurs en el sistema agrari mediterrani'. La trobada tindrà com a conseqüència l'elaboració d'unes fitxes tècniques que estaran a disposició del sector a la web de la càtedra. A més, properament convocarà un premi a la millor tesis doctoral en qualitat i innovació en el sector agroalimentari. El termini de presentació de candidatures començarà l'1 d'octubre. El premi únic, dotat amb 3.000 euros, es resoldrà al febrer del 2017. En l'àmbit de la transferència del coneixement, la Càtedra té previst portar a terme col·laboracions entre investigadors de la UdL i indústries alimentàries, segons han apuntat de la universitat lleidatana i des de CaixaBank. CaixaBank articula tots els productes i serveis adreçats al sector agrari i agroalimentari a través de la seva línia de negoci Agrobank, amb més de 335.000 clients del sector a tot el territori espanyol, i amb 576 oficines Agrobank.

Summary: La Universitat de Lleida i Caixabank posen en marxa una càtedra sobre innovació agroalimentària


Unes 150 persones han participat aquest dissabte al matí en una recollida de residus a les platges de Barcelona organitzada per entitats de medi ambient i l'Ajuntament. En total, els voluntaris han recollit 110 kg de residus que s'han portat fins a l'espigó del Gas, on s'han separat segons la tipologia per al seu reciclatge. L'acció de neteja s'ha fet un mes després del temporal Glòria, que va deixar sobre la sorra de les platges una gran quantitat de residus provinents del mar. El regidor d'Emergència Climàtica i Transició Ecològica, Eloi Badia, que ha participat en l’acció, ha recordat que la presència de residus al mar és un "autèntic repte davant de la situació de fragilitat" del litoral.  "Accions com aquesta evidencien que l’acció de recollida de residus és molt necessària, però que el civisme i respecte del nostre entorn és encara més fonamental", ha afirmat. Durant l'acció també s’ha fet esment a la tasca que fan els equips de neteja municipals, que durant tot l'any s'encarreguen de la neteja de la sorra. Cada any suposa una inversió de 2,5 milions d'euros. Es calcula que, si els usuaris de les platges no deixessin brossa a la sorra, aquest cost seria un 25% inferior. El dispositiu especial de neteja de residus flotants a la superfície de l'aigua del mar consta de quatre embarcacions cada dia que recorren totes les platges de la ciutat. Durant l'any 2019 aquestes embarcacions van recollir 15 metres cúbics de residus flotants.

Summary: Unes 150 persones participen en una recollida de residus a les platges de Barcelona un mes després del Glòria


Els jutjats valencians varen rebre 22.727 denúncies de violència masclista durant 2017, segons les dades estadístiques que ha fet públiques aquest dilluns l'Observatori contra la Violència Domèstica i de Gènere. Aquesta xifra suposa un increment del 17% respecte de les denúncies rebudes l'any anterior, ha informat el Tribunal Superior de Justícia del País Valencià . Per demarcacions, a la de València es varen presentar 11.854 denúncies, 8.995 a la d'Alacant i 1.878 a la de Castelló.  Del total de denúncies, 664 van ser presentades al jutjat per la mateixa víctima, el que significa un increment del 43,4% respecte del 2016. 49 van ser presentades per familiars i 17.880 tenen el seu origen en atestats policials, on s'inclouen denúncies presentades per la víctima, pels familiars o per intervenció directa policial. 3.325 causes es van obrir a partir de parts de lesions presentats directament al jutjat. La resta, 809, van procedir de serveis d'assistència o tercers. Segons les mateixes dades, de les 22.727 denúncies presentades, 21.366 dones apareixen com a víctimes de violència, fet que suposa un augment interanual del 18,4%. D'elles, 13.699 van ser presentades per dones amb nacionalitat espanyola i 7.667 per dones estrangeres. Per demarcacions, a la de València es varen comptabilitzar 11.188 víctimes, 8.491 a Alacant i 1.687 a Castelló.En 2.736 casos la víctima es va acollir a la dispensa de l'obligació de declarar, això és, un 12,8% de les dones. D'elles, 1.553 eren de l'estat espanyol i 1.183 de fora.  El País Valencià, tercer territori en víctimes per cada 10.000 dones   El País Valencià va ser la tercera autonomia del país en nombre de víctimes de violència per cada 10.000 dones durant 2017, amb una taxa de 85,28, davant de la mitjana estatal, que s'ha situat en 66,65. La taxa més elevada la va registrar les Illes Balears, amb 95,6 víctimes de violència per cada 10.000 dones, seguida de Múrcia amb una ràtio de 87,8.   El 84% de les ordres de protecció sol·licitades han prosperat El TSJ ha informat que el 2017 es varen sol·licitar 5.210 ordres de protecció en els òrgans judicials valencians, 4.691 d'elles davant els jutjats de violència sobre la dona i 519 als jutjats de guàrdia. De les 4.691 ordres rebudes en els jutjats especialitzats, es van adoptar 3.919, un 84%, i es van denegar 699, un 15%. Les restants 73 van ser admeses. Pel que fa a les 519 sol·licitades als jutjats de guàrdia, 454 van ser acordades i 65 van ser denegades.   A més, en els jutjats de violència sobre la dona es varen adoptar 9.480 mesures judicials penals de protecció de les víctimes, dones i menors, derivades de les ordres de protecció i d'altres mesures cautelars. Entre elles, destaquen les 3.438 ordres d'allunyament adoptades i 3.341 mesures de prohibició de comunicació. També es varen dictar 2.006 mesures civils, entre les quals destaca l'atribució de l'habitatge o la prestació d'aliments.

Summary: Les denúncies per violència masclista varen augmentar un 17% als jutjats valencians l'any passat


L’Audiència Nacional espanyola ha atribuït als Mossos d’Esquadra la paralització de la instrucció als ajuntaments catalans que van aprovar les mocions de suport a la resolució sobre el procés de ruptura amb l’Estat aprovada el passat 9 de novembre de 2015 pel Parlament. Fonts judicials han informat que el titular del jutjat central d’Instrucció número 2, Ismael Moreno, resta a l’espera d’un seguit d’informes que va requerir a la policia catalana sobre els consistoris i sobre les associacions que suposadament van impulsar aquestes mocions.  La investigació de Moreno parteix de les denúncies que va interposar la Fiscalia contra alguns ajuntaments catalans per delictes de sedició i rebel·lió després de la seva adhesió al text independentista de la cambra catalana, que el Tribunal Constitucional (TC) va anul·lar el 2 de desembre del 2015. Entre els ajuntaments investigats hi ha el de Vic, que va aprovar la seva adhesió a la declaració de ruptura el 9 de desembre de 2015, és a dir, quan ha estava suspesa per l'alt tribunal. Segons l’Audiència Nacional espanyola, els Mossos d’Esquadra són els responsables del retard del lliurament dels informes sol·licitats per la justícia espanyola ja que són els encarregats de recollir la documentació.  A banda de requerir la intervenció dels Mossos, el titular del jutjat central d’Instrucció número dos de l’AN també va sol·licitar les actes dels plens als consistoris que van aprovar les mocions a favor de la resolució independentista.  Els Mossos d’Esquadra hauran d’elaborar un informe relatiu a tots els ajuntaments que van subscriure la declaració que expliqui com ho van fer, la data de la votació, si donava via lliure a l’alcalde per executar els acords, que digui els partits que van presentar la moció i el sentit dels informes emesos al respecte per part dels secretaris i interventors d’aquests municipis.

Summary: L’AN atribueix als Mossos que s’hagi aturat la instrucció contra els ajuntaments pel seu suport a la resolució del 9-N


Els 55 equipaments (teatres, auditoris, museus i festivals) que actualment integren la plataforma Apropa Cultura organitzaran la setmana vinent activitats i propostes culturals especials, en el marc de la primera Setmana Apropa Cultura. L’objectiu, fer arribar a la societat la importància de l’accés a la cultura per a persones amb algun tipus de discapacitat o situació socials adversa. Del 26 d’octubre a l’1 de novembre les institucions implicades en el programa -que va arrencar l’any 2006- augmentaran el nombre de localitats dedicades a aquests col·lectius i organitzaran trobades entre grups socials i artistes, entre altres. També s’estrenarà un vídeo amb el testimoni de receptors del programa. Les activitats organitzades per cada equipament i/o cicle són diverses, però totes dirigides a les entitats socials i als seus membres. Alguns equipaments augmentaran durant la setmana el nombre de localitats destinades a Apropa Cultura (a un preu màxim de 3 euros), d’altres han organitzat trobades especials entre els diversos col·lectius i entitats socials i els artistes, i d’altres han optat per talleres, visites guiades, formacions i activitats, algunes de les quals permeten que persones amb discapacitats –per exemple- pugin a l’escenari. En total, durant aquesta setmana les entitats socials realitzaran més de 200 sortides culturals per tot Catalunya amb propostes de teatre, dansa, circ, música i arts visuals. Apropa Cultura aglutina –actualment- 55 equipaments i festivals. Entre ells, L’Auditori –embrió del projecte-, Teatre Bartrina de Reus, Auditori Barrades de l’Hospitalet, Auditori la Mercè de Girona, els teatres Condal i Villarroel (Barcelona), la Faràndula de Sabadell, CaixaForum, Mercat de les Flors, Teatre Lliure, Macba, CCCB, Kursaal (Manresa) o el Teatre Auditori de Sant Cugat, per citar-ne uns quants.  La directora del programa Apropa Cultura, Sònia Gainza, ha destacat aquest dilluns en la presentació de la primera Setmana Apropa Cultura la vocació educativa del projecte, més enllà de la funció de facilitar l’accés a la cultura d’aquests col·lectius vulnerables. “Estem invertint bastant en formació perquè educadors socials aprenguin com treballar amb les arts en el dia a dia per assolir els objectius educatius”, ha destacat. També s’està fent formació a educadors de museu perquè els usuaris millorin “la seva experiència de la visita”.  Al seu costat, la consellera de Benestar Social i Família, Neus Munté, ha valorat que la iniciativa suposa una major “autoestima” pels usuaris i un efecte de més “coneixement mutu” entre institucions, col·lectius i usuaris”. La Generalitat, ha dit la consellera, ha donat suport al projecte “des de fa molts anys”. “Si volem avançar com a país i societat, hem de fer-ho de manera que tothom pugui seguir”, ha reflexionat.  Munté també ha manifestat que aquest és un programa “consolidat” al qual ara li toca tenir més difusió.  De la seva banda, el conseller de Cultura, Ferran Mascarell, ha apuntat que “l’important” d’aquest programa és haver aconseguit que “el conjunt del sector cultural digui i materialitzi la idea que la inclusió social és també responsabilitat de la cultura, quelcom que no era tan obvi”. “La gran aportació d’aquest programa és la voluntat conscient de posar els bens culturals a disposició de la inclusió de tothom”, ha assegurat Mascarell. Al seu torn la segona tinent d’alcalde de Barcelona, Laia Ortiz, ha celebrat el programa Apropa Cultura, però ha considerat que “cal enfortir el camí recorregut” fent “un salt endavant” amb tots els equipaments implicats. No només ampliant “la xarxa” d’entitats, sinó també “fent un pas endavant en el què significa l’accessibilitat universal a la cultura, flexibilitzant i ampliant la dimensió educativa que es fa des de serveis socials, les entitats i els propis equipament”, ha raonat la regidora.

Summary: El programa ‘Apropa Cultura’ organitza una setmana d’activitats i propostes especials per fer visible la seva tasca


Les entitats d'atenció a la infància han començat a cobrar de la Generalitat factures endarrerides pel concert de centres de menors, després que es "multipliquessin" en els darrers mesos davant l'increment de l'arribada de joves migrants sols. Així ho ha assenyalat aquest dimarts la portaveu de la Federació d'Entitats d'Atenció a la Infància i a l'Adolescència (FEDAIA), Pilar Núñez, en una roda de premsa conjunta amb Entitats Catalanes d'Acció Social (ECAS) i la Federació d'Entitats amb Projectes i Pisos Assistits (FEPA) sobre l'estratègia catalana d'acollida i inclusió dels joves migrant sols que el Govern ha de presentar aquest divendres. Núñez ha afirmat que li consta que s'estan fent esforços per "garantir que la circulació de factures no s'aturi" i ha afegit que les entitats també s'estan "preparant per afrontar la situació" i que estan "revisant les seves fonts de finançament".   Les entitats han explicat que han delegat en la Confederació, la patronal del Tercer Sector Social de Catalunya, el seguiment d'aquestes factures endarrerides i d'altres que es puguin generar en el futur, ja que la veuen com una "bona eina" perquè actuï com a únic interlocutor davant de l'administració.  La FEDAIA va calcular el novembre passat que la Direcció General d'Atenció a la Infància i l'Adolescència (DGAIA) devia a les entitats com a mínim 12 MEUR pel concert de centres de menors dels mesos de juliol i agost, i endarreriments anteriors. Segons va explicar aleshores la directora de la FEDAIA, Bàrbara Ortuño, va assegurar que aquesta situació estava ''tensant'' les entitats i que algunes, fins i tot, declinaven oferir nous serveis obrint nous centres per ''no posar en risc'' la seva continuïtat en no poder assumir les despeses.  El Govern no es va comprometre amb una data per posar el dia els pagaments i va recordar que ja havia utilitzat 29 MEUR del fons de contingència per a la crisi per atendre els menors estrangers no acompanyats.

Summary: Les entitats d'atenció a la infància han començat a cobrar de la Generalitat les factures endarrerides


La diputada del PSC Alícia Romero ha demanat la compareixença del vicepresident de la Generalitat i conseller d'Economia, Oriol Junqueras, després de conèixer que Banc Sabadell està valorant traslladar la seva seu social fora de Catalunya. A través d'una piulada a Twitter, Romero ha expressat la "preocupació" que li generen les darreres informacions econòmiques i per això ha considerat necessari que comparegui el vicepresident i conseller d'Economia. Aquest dijous, el consell d'administració de Banc Sabadell ha anunciat que es reunirà a la tarda d'urgència per aprovar un canvi de domicili social a Alacant, Madrid o Oviedo. D'altra banda, CaixaBank no ha tancat la porta a seguir aquest camí.

Summary: El PSC demana la compareixença de Junqueras després que Banc Sabadell valori traslladar la seva seu social


Sindicats i TMB s'han reunit de nou aquest dimecres amb la mediació del Departament de Treball per intentar arribar a un acord que eviti la vaga parcial que hi ha convocada al metro entre el divendres 21 i el dilluns 24 de setembre, coincidint amb les festes de la Mercè. De nou, també, la trobada ha acabat sense acord, el que molt probablement abocarà el suburbà a la vaga. Tot i això, la decisió ha de ser ratificada per l'assemblea de treballadors aquest dijous. Una assemblea que s'ha convocat en dos torns, matí i tarda.  Segons ha establert en els serveis mínims el Departament de Treball, el pròxim divendres 21 el metro funcionarà el 40% del servei en les dues franges horàries de la vaga que coincideixen amb hora punta: des de les set a les nou del matí i de set a vuit del vespre. En les hores vall, de vuit del vespre a dos quarts d'onze de la nit, només es cobrirà el 20% del servei. Dissabte i diumenge, d'onze del matí a una del migdia i de set a vespre a dos quarts d'onze de la nit també hi ha aturades convocades i els serveis mínims seran del 33%. Dilluns, no laborable a la capital catalana, tot el personal farà vaga de 10.19 hores fins les 12.19 hores; i des de les 17.44 a les 19.44 hores; i des de les 22.50 a les 00.50 hores. En aquest tram horari, el servei serà del 33%.

Summary: Acaba sense acord una nova reunió de mediació per intentar evitar la vaga parcial al metro durant la Mercè


El ministre de l'Interior, Jorge Fernández Díaz, ha avisat el president de la Generalitat, Carles Puigdemont, que pot proposar una consulta al cap de l'executiu espanyol en funcions, Mariano Rajoy, en la reunió de dimecres però que "no hi ha altra resposta que la que dóna la Constitució". "Un ho pot plantejar, però sap que no és negociable", ha afirmat el ministre en funcions davant els periodistes. Sobre la trobada que mantindran els dos dirigents, Fernández Díaz també ha subratllat que "a part d'aquesta reivindicació, hi ha molts altres temes que afecten la vida quotidiana de la gent". "Hi ha moltes coses sobre les quals hem de parlar i que hem d'acordar. Segurament ho haurà de fer el govern que es constitueixi; si hi ha noves eleccions, després de les eleccions i si no, en qualsevol cas, no un govern en funcions com estem nosaltres", ha afegit. En un acte amb el Consorci de la Zona Franca aquest dilluns, Fernández Díaz ha assenyalat que plantejar una consulta forma part de la "lògica del discurs" de Puigdemont  però ha puntualitzat que la resposta del govern espanyol "és molt clara". "El dret a decidir, que és un eufemisme del dret a l'autodeterminació, no té cabuda dins la Constitució", ha afirmat el ministre, que ha reblat: "És evident que el president del govern espanyol li respondrà el que ja ha dit per activa i per passiva".  El ministre de l'Interior en funcions considera que els dos executius s'han de "centrar" en les qüestions que tenen "molt més a veure amb la vida quotidiana de la gent" i que "transcendeixen d'aquesta reivindicació que, per a alguns, és vital" i ha posat com a exemple la lluita contra l'atur i la sortida de la crisi.

Summary: Fernández Díaz avisa Puigdemont que "pot plantejar" una consulta a Rajoy però que "sap que no és negociable"


L'Ajuntament de Barcelona ha posat a disposició del govern espanyol un equipament municipal amb capacitat per a 55 persones per fer una primera acollida immediata de refugiats del camp de Mória, incendiat aquesta setmana. Per les característiques d'aquest equipament, l'oferta del consistori va dirigir a acollir especialment famílies amb menors per fer una primera atenció per cobrir necessitats bàsiques, avaluar el seu estat de salut, i fer una avaluació i diagnosi de cada situació. Segons l'Ajuntament, aquestes persones podrien accedir als serveis d'atenció a les persones sol·licitants d'asil del Servei d'Atenció a les Persones Immigrades, Emigrades i Refugiades (SAIR) abans de l'entrada al programa estatal d'asil. Davant de la crisi humanitària que ha provocat l'incendi del camp de Mória, les ciutat de Barcelona, Amsterdam i València han enviat una carta oberta als líders de les institucions europees per demanar una millor coordinació per a la reubicació. Les tres ciutats han demanat a la UE i els estats membres reaccionar per assumir de manera col·lectiva a tota la Unió la crisi que es viu a Grècia. L'Ajuntament de Barcelona té en marxa des de l'any 2016 el programa Nausica, un servei d'acollida, atenció i orientació de refugiats. En quatre anys, el servei ha atès 223 persones. El consistori ha incrementat en l'últim any un 50% la inversió en el programa.

Summary: L'Ajuntament de Barcelona ofereix un equipament amb 55 places per a l'acollida immediata de refugiats del camp de Mória


El Festival de Porta Ferrada de Sant Feliu de Guíxols (Baix Empordà) incorpora la banda de rock escocesa Simple Minds en la seva programació d'enguany. El grup aterrarà a l'escenari del port el 25 de juliol en l'única cita que tindran els escocesos a Catalunya dins de la gira per celebrar els 40 anys sobre els escenaris. A banda de Simple Minds, el festival també ha anunciat els concerts de Ben Harper, Kool and the Gang, Albert Pla, Dàmaris Gelabert i també la Locomotora Negra. Les entrades es posaran a la venda aquest divendres a partir de les 11 del matí. De tota manera, ja hi ha diversos concerts de la 58a edició del festival amb les localitats disponibles com ara Jamie Cullum, Bad Gyal, Paul Weller o God Save the Queen, entre d'altres. Els escocesos Simple Minds bufaran les espelmes del seu 40è aniversari en el Festival de Porta Ferrada de Sant Feliu de Guíxols (Baix Empordà) en l'únic concert que faran a Catalunya en aquesta gira. El concert es farà el dissabte 25 de juliol en un cap de setmana rodó pel festival, ja que el dia abans hi acturarà Graham Nash acompanyat de Suzanne Vega i el diumenge 26 serà el torn de Ben Harper. El director artístic del festival, Albert Mallol, ha destacat que el concert de Simple Minds serà especial, ja que la gira dels escocesos "està pensada per a grans espais i pavellons" amb molt més aforament que no pas l'espai port, on actuaran aquest any.  Per altra banda, el festival estrena aquest 2020 "un nou format" titulat l'Espai Pop programat pel 2 d'agost a partir de dos quarts de nou del vespre. Aquesta nit es farà "un triple concert" que obrirà la banda irlandesa Two Door Cinema Club i que també comptarà amb les actuacions de Manel i La Casa Azul.  Mallol ha destacat que són "tres grups amb tres llengües diferents però amb un fil musical comú", que és l'electrònica. Sobre aquesta nit, Mallol ha assegurat que Manel tenia reservada una altra nit per anar al festival de Sant Feliu de Guíxols, però en proposar-los aquest triple concert "va canviar la data per poder coincidir" amb els irlandesos. Per altra banda, el Porta Ferrada també comptarà amb Kool and the Gang la nit de l'11 d'agost i Albert Pla també passarà per l'espai port el 17 de juliol. Per altra banda, la Locomotora Negra i la coral de Sant Joan celebraran els 50 anys del concert sacre de Duke Ellington el 6 d'agost. Pels més petits, Dàmaris Gelabert presentarà el seu nou espectacle el 5 d'agost. 50.000 entrades a la venda El Festival de Porta Ferrada posarà aquest divendres a les onze del matí les entrades a la venda. En total hi haurà unes 50.000 localitats disponibles en el que serà l'edició més ambiciosa dels 58 anys d'història del festival. De tota manera, ja hi ha alguns concerts com Jamie Cullum, Bad Gyal, Paul Weller o God Save the Queen que ja tenen les localitats a la venda. De fet, ja s'han venut més de 5.500 entrades. De tota manera, el festival encara no ha concretat els concerts que es faran a la Guíxols Arena, un nou espai amb més localitats disponibles que l'espai port. Es preveu que en les properes setmanes s'anunciïn tots els noms del cartell conjuntament amb el festival d'humor que aquest any assumirà The Project.  En els últims quatre anys, la productora d'El Terrat havia organitzat el Singlot amb diverses actuacions i espectacles d'humoristes. De tota manera, aquest any l'organització l'assumirà la productora The Project, que ja s'encarrega del Porta Ferrada.

Summary: El Festival de Porta Ferrada comptarà amb l'únic concert a Catalunya de Simple Minds en la seva gira del 40è aniversari


L'exconseller de Cultura Lluís Puig ha assegurat que està "disposadíssim a acceptar allò que surti", en clau orgànica, de l'assemblea que el PDeCAT celebrarà entre el 20 i el 22 de juliol a Barcelona. Així ho ha dit en ser preguntat sobre si es planteja assumir una de les vicepresidències que la direcció demòcrata ha plantejat en l'esborrany de la ponència organitzativa per redefinir i ampliar l'executiva a partir del juliol. Puig s'ha reunit aquest dissabte a Brussel·les (Bèlgica) amb l'actual coordinadora general del partit, Marta Pascal, que de fet vol situar Puig i també Jordi Turull, Josep Rull i Quim Forn, tots tres en presó preventiva, a unes possibles noves vicepresidències del partit. "M'agradaria pensar que puc aportar; [...] la meva intenció i voluntat és poder aportar" en aquesta assemblea, ha afegit Puig en una atenció als mitjans.  De fet, Puig espera que l'assembla del PDeCAT serveixi per fer un "pas endavant" i que el resultat en sigui un "enfortiment" i una aposta cap a "noves fórmules, apostes de futur". En aquest context, ha admès "problemes entre la gestió" del PDeCAT i la de JxCat –és el nom del grup parlamentari i la marca que vol adoptar el partit per concórrer a les municipals. Però ha assegurat que treballen per "recosir i suturar qualsevol possible feridura" en aquesta gestió els darreres mesos. Al seu torn, Pascal ha assegurat que el PDeCAT compta amb el "capital polític i personal" de Puig de cara a una cita "assenyalada" per al partit. En una entrevista al diari 'Ara' a finals de juny, Pascal va afirmar també que, a banda dels exconsellers a les vicepresidències, li agradaria que l'expresident Carles Puigdemont fos escollís president del partit en el marc de l'assemblea. Puigdemont, però, va declinar pocs dies després l'oferta de la coordinadora general del PDeCAT perquè prefereix centrar-se en la seva defensa jurídica.  A l'assemblea del 20 al 21 de juliol, més enllà de la nova estructura de l'executiva, el PDeCAT fixarà el full de ruta en clau política. El mateix cap de setmana ja servirà per escollir la nova direcció entrant.

Summary: Lluís Puig, sobre les vicepresidències del PDeCAT: "Estic disposadíssim a acceptar allò que surti" de l'assemblea


L’Audiència de Barcelona ha emès una interlocutòria en què s’obliga el jutjat d’Instrucció número 1 de Vic a reobrir la causa de l’home que va envestir les creus grogues a la plaça Major de Vic i investigar si l’autor va cometre un delicte d’odi, tal com reclamava l’Ajuntament de Vic. En el seu moment –els fets van passar el juliol del 2018- el jutge no va permetre que el consistori es presentés com a acusació popular, ja que va considerar que l’acció només es podia investigar com un suposat delicte contra la seguretat vial. L’Ajuntament de Vic va recórrer la decisió a l’Audiència.  El 22 de juliol de l’any passat, en ple estiu, la tranquil·litat de la Plaça Major de Vic es va trencar per un moment. Un individu va envestir amb el seu cotxe les creus grogues que s’havien plantat en una acció de protesta i de suport als presos i exiliats. Després, l’home va fer l’escàpol entre les protestes i la indignació de les persones que passejaven per la plaça i que l’increpaven pels fets. La Policia Local el va detenir i el conductor es va negar a declarar. Tot i això, l’advocat va negar que hi hagués cap motivació política en l’actuació del seu client. Ara serà un jutge qui ho haurà de decidir.

Summary: L’Audiència exigeix al jutjat de Vic que investigui  per delicte d’odi l’home que va envestir les creus grogues


La secretària general d'Ensenyament, Maria Jesús Mier, deixa el càrrec, segons ha avançat 'El Periódico' i ha pogut confirmar l'ACN. Mier ha estat durant l'últim any i mig la número dos de l'exconsellera Meritxell Ruiz, que ha sortit del Govern en la remodelació per la qual Puigdemont també ha substituït Neus Munté i Jordi Jané, a banda de Joan Vidal de Ciurana, fins aleshores secretari del Govern. També havia estat secretària general d'Ensenyament durant l'etapa de l'aleshores consellera Irene Rigau. El motiu de la dimissió de Mier, segons fonts consultades per l'ACN, és que ella i la nova consellera, Clara Ponsatí, tenen visions diferents de la manera de portar el Departament. Lluís Baulenas, actual director general de Centres Públics, serà el substitut de Mier, segons han explicat les mateixes fonts. A banda dels tres consellers i del secretari del Govern, cal recordar que Puigdemont també va reemplaçar el qui havia estat conseller d'Empresa i Coneixement, Jordi Baiget, que en una entrevista a 'El Punt Avui' no va descartar que l'1-O s'acabés convertint en un nou 9-N per la pressió de l'Estat. Al seu torn, el canvi de Jordi Jané per Joaquim Forn al capdavant del Departament d'Interior ha estat seguida pocs dies després per la dimissió del director general de la Policia, Albert Batlle. El substitut de Batlle ha estat Pere Soler.


El cap de llista d’ERC al Congrés per la demarcació Tarragona, Jordi Salvador, aposta per protegir i potenciar les petites i mitjanes empreses i el model productiu del territori. Per aquest motiu, defensa l’impuls d’una banca pública que garanteixi el crèdit a l’economia productiva, enfront de les operacions motivades per “l’especulació”. Segons Salvador, posar en valor el model de les pimes també servirà per protegir la gran indústria, que es veu perjudicada “per un Estat en contra”. En aquest sentit, ERC denuncia que, per motius polítics, el govern espanyol no posi remei als elevats costos energètics ni enllesteixi el Corredor Mediterrani que ha de possibilitar el transport de mercaderies en ample internacional. Els republicans criden també a acabar amb la fórmula dels “falsos autònoms” i es mostren partidaris de reforçar la Inspecció de Treball per perseguir “el frau” a la Seguretat Social.  En declaracions als mitjans davant la Cambra de Tarragona, Salvador ha recordat que, tot i la brevetat de la darrera legislatura, han pogut aprovar una proposta per intentar posar fre a la morositat. El candidat dels republicans ha explicat també que han defensat el model comercial català, impedint la llibertat horària durant les 24 hores i afavorint la conciliació de la vida laboral i familiar, i que han manifestat el seu rebuig al tractat de lliure comerç amb els Estats Units. Segons ERC, la futura república catalana ha de preservar la petita i mitjana empresa i garantir un treball de qualitat. En aquest àmbit, un dels objectius és posar fre a la proliferació de la fórmula dels “falsos autònoms”. Salvador ha explicat que aquests casos en què el treballador fa la feina de qualsevol assalariat però es costeja la seva cotització és “un frau a la Seguretat Social” que cal combatre amb un reforç de la Inspecció de Treball. “Cal fugir de l’economia submergida i de tot allò que no paga impostos perquè ens acaba perjudicant a tots, sobretot ara que els recursos públics són minsos”, ha advertit.  Per la seva banda, el número 2 d’ERC al Congrés per la demarcació de Tarragona, Josep Maria Pallàs, ha afegit que els republicans estan decidits a potenciar el model de Formació Professional Dual, que reforça els lligams entre el món de l’empresa i l’ensenyament.

Summary: Salvador (ERC) aposta per protegir les pimes i el model productiu tarragoní


El ple de la Seu d'Urgell ha aprovat una moció presentada pel grup municipal d'Esquerra Republicana per tal d'adherir-se a la iniciativa que s'ha fet al Parlament en favor de la reforma horària. La moció ha estat aprovada amb el vot favorable de tots els grups municipals. El portaveu d'ERC, Francesc Viaplana, ha senyalat que "els horaris que estem vivint no són bons per la salut, ni per l'eficiència ni són els més racionals". La moció presentada per republicans insta a l'ajuntament a designar als tècnics que cregui necessaris per a fer un seguiment del tema i fer una prova pilot al municipi durant un breu període de temps. En relació a la prova pilot, Viaplana, ha explicat que s'ha d'"agafar exemple" del que han fet altres municipis i "veure que s'adapta millor aquí". I ha concretat que "en algun lloc s'han fet mesures per fomentar que es dini una hora més avançada amb ajudes per part de l'ajuntament als restaurants perquè se serveixin dinars abans". Ara, ha explicat Viaplana, s'ha de concretar que es pot fer en les diferents comissions informatives de l'ajuntament, ja sigui a la promoció econòmica com a la de servei a les persones. En aquest sentit, el republicà, ha remarcat que "la reforma horària és quelcom transversal que afecta a tots els àmbits". Viaplana a conclòs que "espero que la iniciativa es consensuï amb tots els grups i mirant les experiències que s'han fet en altres llocs".

Summary: L'Ajuntament de la Seu aprova una moció en favor de la reforma horària


La Comissió de Defensa dels Drets de la Persona i del Lliure Exercici de l’Advocacia de l’ICAB (Il·lustre Col·legi de l’Advocacia de Barcelona), ha condemnat “fermament” l’entrada “il·legal” al despatx d’Isabel Elbal i Gonzalo Boye la nit del 12 de setembre. El col·lectiu recorda que és el segon assalt als dos companys de professió en nou mesos i els donen “ple suport”. A més adverteixen que quan l’advocacia és “la diana d’aquest tipus atacs intimidatoris, s’ataca l’Estat de Dret”, atès que, afirmen, la finalitat és “desestabilitzar i intimidar” els professionals de l’advocacia i el Dret de Defensa. A banda, el col·lectiu ha alertat de “l’amenaça” que representa per a l’exercici de l’advocacia identificar el lletrat amb la causa que defensa i “no defensar” la independència i integritat del lliure exercici de la professió. Per tot plegat han exigit a l'estat espanyol i al Consell General de l'Advocacia Espanyola que “condemnin aquestes intromissions il·legals”, que “adoptin les mesures necessàries” per esclarir els fets i que protegeixin la “funció democràtica” de l'advocacia. Gonzalo Boye denunciava aquest diumenge el nou assalt al despatx explicant que algú havia forçat una de les finestres, havia malmès els sensors volumètrics i havia destrossat l'alarma. "Ara caldrà valorar el que pot faltar i, sobretot, el que pot sobrar", afirmava l'advocat de Quim Torra i Carles Puigdemont.

Summary: Advocats de Barcelona condemnen “fermament” el nou assalt al despatx de Gonzalo Boye


El president de la Generalitat, Quim Torra, ha anunciat a l'inici de la seva declaració davant del Tribunal Superior de Justícia de Catalunya (TSJC) la seva decisió de no respondre a les preguntes de la fiscalia i de l'acusació popular exercida per Vox. Torra ha argumentat que no volia respondre a Vox per ser un "partit franquista". El president del tribunal i del TSJC, Jesús María Barrientos, ha reprès Torra per aquesta afirmació. "Té dret a respondre o no les preguntes de les parts, el que no se li permet és que faci una manifestació ofensiva o desqualificadora a cap part, això és competència del tribunal impedir-ho", li ha dit. Torra li ha replicat que no considerava que hagués fet cap "desqualificació". Després de la topada amb el president del tribunal, ha afegit que tampoc respondria a les preguntes de la fiscalia però que ja ho explicaria en el torn d'última paraula, al final de la vista.

Summary: Torra no respon a les preguntes de la fiscalia ni de Vox


El Consell de Ministres ha aprovat aquest divendres la declaració d'interès general de la reindustrialització de Flix (Ribera d'Ebre) per afavorir la implantació d'empreses al municipi. Es tracta d'una mesura promoguda pel Govern, que l'havia d'aprovar a principis d'octubre en l'última reunió prevista del Consell Executiu, però que l'aplicació de l'article 155 va deixar en suspens. La declaració faculta la Generalitat a establir exempcions o bonificacions de tributs i taxes ambientals per a noves implantacions als sòl industrial del municipi. L'alcalde de la població, Marc Mur, ha celebrat que la mesura s'hagi acabat aprovant finalment, tot destacant que suposarà una "discriminació positiva" després dels cops patits per l'economia local amb el desmantellament progressiu de l'activitat electroquímica per part d'Ercros.

Summary: Declarada d'interès general la reindustrialització de Flix per afavorir l'establiment d'empreses al municipi


El president del govern espanyol evita fer referències al plenari al judici al Suprem i rep crítiques del PP per no defensar prou "l'estat de dret" ACN Estrasburg.-La situació a Catalunya i els presos i exiliats han marcat el torn de rèpliques dels eurodiputats posterior al discurs del president del govern espanyol, Pedro Sánchez, a l'Eurocambra, si bé en la intervenció inicial no n'ha fet cap referència. "És imaginable que gent escollida a nivell europeu de forma legal sigui empresonada per les seves idees polítiques?", ha preguntat a Sánchez l'eurodiputat francès José Bové. La líder dels Verds, per la seva banda, l'alemanya Ska Keller, ha exigit "una solució democràtica i política" per a Catalunya que "inclogui els presos". "Espanya avui es troba més a prop de Turquia que del Regne Unit, on es va permetre un referèndum a Escòcia", ha dit durant el seu torn l'eurodiputat del PDeCAT Ramon Tremosa. Tremosa també ha reblat que "a Catalunya no hi ha un problema de convivència, sinó de centralisme de Madrid", en resposta al missatge enviat per Sánchez. Bové, que és un dels membres de la plataforma de Diàleg UE-Catalunya, ha reclamat l'alliberament dels presos. "He sentit la seva crida al diàleg i ho comparteixo, però no pot fer-se amb gent a la presó", ha replicat el francès. A més, ha explicat que l'Eurocambra ha denunciat en diverses ocasions les polítiques de Viktor Orbán a Hongria o de Polònia. "Espanya té la intenció d'unir-se a aquests països?", li ha dit. L'eurodiputat flamenc Mark Demesmaeker també ha interpel·lat Sánchez per Catalunya. "Alliberi els presos, deixi tornar els exiliats, faci diàleg en comptes de repressió", ha argumentat.  Crítiques del PP i Cs Per altra banda, des del PP, Esteban González Pons també ha retret a Sánchez que no parlés de Catalunya al seu discurs inicial. "El que més m'ha dolgut és que ha estat incapaç de parlar de la unitat d'Espanya", ha dit el popular, que ha indicat que fins que no l'han "pressionat" amb els cartells grocs de protesta d'alguns eurodiputats ell no n'ha dit res. "Tots esperàvem que defensés l'estat de dret", ha dit González Pons en relació al judici i ha lamentat el que considera la "manca de convicció" del president espanyol en aquest sentit. A més, ha criticat que el govern socialista tingui intenció d'aprovar els comptes espanyols amb "el vot dels independentistes, els antics terroristes i l'extrema esquerra". Una crítica que també havia fet, abans, el líder del PPE a la cambra, Manfred Weber, que ha assegurat estar "preocupat" pel suport dels "separatistes" al govern de Sánchez.  Per altra banda, el cap de l’executiu espanyol s’ha mostrat confiat amb l’aprovació dels Pressupostos Generals de l’Estat (PGE). “No és preocupi senyor Weber, probablement s’aprovaran a l’abril”, ha dit Sánchez quan Weber l'ha alertat de la "incertesa" pels comptes. “No es que anem en temps i forma, sinó que ens anticiparem al que va fer l’anterior administració”, ha reblat als populars. “Jo crec que ho treurem, són uns bons pressupostos”, ha dit sense concretar.  Segons Sánchez, que ha comparat l’independentisme a Catalunya amb regions com Baviera o Còrsega, la diferència a l’Estat és que “malgrat les reiterades sentències” dels tribunals, les forces independentistes han “trencat” l’Estatut i la constitució espanyola. “Per tant, el problema és que d’alguna manera no s’ha acatat el mandat constitucional”, ha afegit. Des de Ciutadans, Javier Nart ha avisat de "l'amenaça creixent dels populistes i separatistes" i ha indicat que el camí no és "ni amb els separatistes ni amb els populistes". "Ens hem de trobar els que volem seguir defensant Europa", ha afegit. També ha dit a Sánchez que "pels que pensen que a Catalunya el problema és entre catalans, el primer partit és Ciutadans". Sánchez retreu que facin "oposició" amb Catalunya Sánchez, per la seva banda, ha advertit als eurodiputats del PP que "l'ordre del dia l'està marcant la ultradreta" i ha lamentat que hi hagi partits que utilitzin Catalunya com un "ariet" per fer oposició al govern d'Espanya. La cap de files dels socialistes espanyols a l'Eurocambra, l'eurodiputada Iratxe García, ha assegurat en resposta al PP que "hi ha qui porta els argumentaris de Madrid per guanyar punts a les sigles del seu partit".

Summary: Catalunya i els presos marquen el torn de rèpliques del discurs de Sánchez a l'Eurocambra


Cinto Niqui Espinosa, director de 'L'altra Ràdio' de Ràdio 4, ha estat distingit amb el Premi Nacional de Comunicació en la categoria de Radiodifusió. Així ho ha fet públic aquest dimarts el jurat de la XVIII edició dels guardons, que també han rebut la sèrie 'Merlí' en la categoria Televisió; el periodista Ramon Besa en la categoria de Premsa; el 'Crític' en Mitjans d'arrel digital; al Grup Segre per a la Comunicació de proximitat i a Jaume Alemany Gas en la categoria de Publicitat. El jurat també ha atorgat dues mencions honorífiques a Tomàs Alcoverro, per la seva llarga trajectòria com a corresponsal de 'La Vanguardia' a l'Orient Mitjà, i a la productora Mediapro, en reconeixement al seu lideratge en el sector audiovisual europeu. El lliurament dels premis tindrà lloc el 13 de novembre en un acte al Palau de la Generalitat.

Summary: Ramon Besa, Tomàs Alcoverro, Cinto Niqui, 'Merlí', Mediapro, el Grup Segre i 'Crític', Premis Nacionals de Comunicació


El primer secretari del PSC reitera que li hagués agradat que no hi hagués presó provisional per als dirigents independentistes ACN Barcelona.-El primer secretari del PSC, Miquel Iceta, ha afirmat que no és partidari de canviar les lleis per a casos concrets. D'aquesta manera ha respost en una entrevista a TVE a la proposta del PP de prohibir els indults per als delictes de rebel·lió i sedició, els mateixos que s'imputen als dirigents independentistes que són a la presó. "El PP es dedica jugar amb el codi penal a cop de titular. Això no és bo i es vol fer una jugada similar amb els indults", ha argumentat Iceta. De moment, la portaveu del PSOE, Margarita Robles, ha dit que estudiaran les emenes del PP que proposen aquesta prohibició. Iceta ha assegurat que no té "ni idea" de quina serà la posició del PSOE i ha refermat que modificar lleis per a casos concrets és una "mala manera de legislar".  Pel que fa a la decisió del jutge del Tribunal Suprem Pablo Llarena sobre mantenir Jordi Sànchez a la presó, Iceta ha insistit que li hagués agradat que no s'hagués aplicat presó provisional per als dirigents independentistes.

Summary: Iceta, sobre prohibir l'indult per a rebel·lió i sedició: "No sóc partidari de canviar lleis per a casos concrets"


La Jornada dels Economistes 2016 debatrà sobre les incerteses financeres i polítiques a nivell europeu i internacional ACN Barcelona.-El Col·legi d’Economistes de Catalunya demana que l’economia catalana s’ha d’encaminar cap a un “creixement sostingut, integrador i vertebrat” i en base a “un full de ruta ordenat, compartit i socialment sòlid, alineat amb Europa”. En la roda de premsa aquest dimarts de presentació de la Jornada dels Economistes 2016, el degà del Col·legi d’Economistes de Catalunya, Joan B. Casas, ha destacat que l’economia catalana ha sabut “adaptar-se” als canvis des de la revolució industrial fins a la integració al mercat comú europeu, i que ho seguirà fent davant els reptes de l’economia global, tot i les “limitacions de política pressupostària i fiscal”. Per això, el CEC conclou que Catalunya es pot adaptar als reptes de la nova economia global si reforça la seva indústria, millora la seva productivitat, potencia l’excel·lència empresarial i defineix un model d’infraestructures integrat. El degà del CEC ha apuntat que “els reptes que tenim són d’una envergadura enorme” i ha senyalat que “tot i que no podem estar en contra de la intensificació del comerç i de la globalització, som conscients que la inexistència d’una governança global fa que aquest procés provoqui a curt una sèrie de desigualtats que fan trontollar molt l’esquema sobre el qual es sustenten els equilibris mundials”. En aquest sentit ha destacat que “és urgent definir un model de governança fonamentat en una ètica a escala global que permeti afrontar aquests desequilibris que genera la globalització”.   Casas també ha afirmat que “un dels reptes que té Europa és ser capaços d’exportar el millor que té i important el millors dels altres en base als tractats de comerç mundial que s’estan definint actualment i que són fruit de la intensificació del comerç”. El degà del CEC ha afegit que “ens preocupa essencialment la manca real d’informació que té la societat i que impedeix formar-se un judici raonat sobre avantatges i inconvenients d’aquests tractats”.   Casas ha explicat que a la Jornada dels Economistes 2016 també es tractaran l’envelliment i els grans fluxos migratoris que viu Europa i ha subratllat que, “en el termini de 30 anys Europa representarà el 10% el PIB mundial i això vol dir que el desplaçament cap al Pacífic és espectacular”. És per això que ha apuntat que “en aquests 30 anys hauríem de ser capaços d’exportar el model europeu amb un manteniment d’un cert estat del benestar i una enorme gestió de la diversitat per tal de no esdevenir irrellevants”. En aquest sentit ha afirmat que “dins la Unió Europea cal avançar decididament i amb determinació cap a una veritable integració comunitària, que combini la integració econòmica i la integració política” i ha destacat que “els riscos geopolítics sempre acaben sent riscos geoeconòmics”.   La gestió de l’energia i la digitalització com a elements clau per al futur   Finalment, Casas ha destacat que Catalunya està experimentant un canvi estructural profund que afecta les bases del seu model productiu, social i polític, però  compta, també, amb una capacitat contrastada i amb actius suficients per adaptar-se al nou escenari. I és que, segons Casas, “és obvi que nosaltres només ens podem aplicar un concepte darwinià com és el de l’adaptació perquè no som forts comparativament però sí que tenim una gran capacitat d’adaptació”. El degà del CEC ha afegit que “històricament ens hem adaptat constantment i tot i que actualment tenim límits polítics importants a l’hora de poder prendre decisions, és possible adaptar-nos al nou ordre”.   Jornada dels Economistes 2016  El director tècnic de la Jornada anual dels Economistes, Anton Gasol, ha repassat el programa de la Jornada dels Economistes 2016, que tindrà lloc aquest divendres 11 de novembre de les 9.00h a les 14.15h a l’Hotel Crowne Plaza Barcelona Fira Center de Barcelona i que es centrarà en analitzar el sistema de relacions econòmiques i geopolítiques internacionals. La conferència inaugural, a les 10.15h, anirà a càrrec del vicepresident executiu i tresorer del Massachusetts Institute of Technology (MIT) Israel Ruiz. Abans, a les 9:30h, tindrà lloc la inauguració amb la participació del president de la Generalitat de Catalunya, Carles Puigdemont, i l’alcaldessa de Barcelona, Ada Colau.

Summary: Els economistes afirmen que l’economia catalana s’adaptarà als reptes globals, malgrat les “limitacions” polítiques


El PPC ha entrat per registre al Parlament de Catalunya una moció per demanar que es compleixi la suspensió de la conselleria d'Afers Exteriors per part del Tribunal Constitucional. El coordinador general del partit, Xavier Garcia Albiol, vol evitar així "respostes ambigües" per part del president de la Generalitat i els diferents grups polítics, ja que amb la moció es veuran obligats a posicionar-se en una votació. En aquesta mateixa línia, els populars han presentat també un recurs a la mesa del Parlament contra les ponències conjuntes de JxSí i la CUP per tirar endavant les anomenades lleis de 'desconnexió'. Amb tot, Albiol lamenta que els independentistes no respectin la legalitat catalana: "Es prenen el Parlament de Catalunya com si fos un parlament de fireta". El pròxim ple del Parlament debatrà la moció del PPC sobre el departament d'Exteriors de la Generalitat. Després de la suspensió del TC i el canvi de nom per part del Govern per esquivar la suspensió, els populars volen que els partits es posicionin sense ambigüitats sobre si pensen respectar o no les resolucions judicials. D'altra banda, Albiol tampoc veu bé el fet que JxSí i la CUP mantinguin les ponències conjuntes de les lleis de 'desconnexió' -règim jurídic català, protecció social catalana i administració tributària catalana-, malgrat que un informe dels lletrats del Parlament qüestioni l'adequació d'aquestes iniciatives al reglament de la cambra. "No els demanem ja que respectin la llei espanyola de la que parlen els independentistes, sinó que es respecti allò que els propis serveis jurídics del Parlament diuen que no es pot fer", ha etzibat el líder popular. Amb la seva actitud, diu Albiol, JxSí i la CUP "demostren poc respecte per la legalitat del Parlament i el tracten com parlament de fireta". En aquest sentit, des del PPC asseguren que no acceptaran aquesta "actitud irresponsable" de voler tirar endavant unes ponències "més enllà de la normativa" i "sota un criteri que no te a veure amb la legalitat ni el reglament". Si el grup no ho reconsideren, adverteix Albiol, "anirem al Tribunal Constitucional perquè es respectin els nostres drets".

Summary: El PPC presenta una moció per demanar que es compleixi la suspensió d'Afers Exteriors


L'alcaldessa de Barcelona, Ada Colau, ha assegurat aquest divendres que el consistori té "tota la voluntat" de congelar de nou les tarifes del transport públic, però alhora ha recordat que l'Ajuntament només representa el 25% de l'Autoritat Metropolitana del Transport, i que la resta corresponen a la Generalitat, en un 50%, i a l'Àrea Metropolitana, en un 25%. En resposta a una pregunta del PSC, Colau ha reivindicat que el consistori ha incrementat en un 50% la seva aportació al transport públic, i ha demanat a l'Estat i a la Generalitat "que facin la seva part". "Barcelona és qui està fent més els deures", ha dit. En una altra pregunta, en aquest cas de Cs, Colau ha fet referència a les xifres sobre el nombre de casos atesos per l'Ajuntament en matèria de desnonaments, que ha passat de 679 el 2014 a 1.945 aquest 2017. L'alcaldessa s'ha queixat que els desnonament estan emparats per la legislació estatal i l'únic que pot fer el govern municipal és fer de mediador i pal·liar les seves conseqüències.  La regidora Marilén Barceló, però, ha considerat que les mesures implantades per Colau són "insuficients", perquè hi ha entre 40 i 50 casos setmanals i passen dos mesos entre la petició d'un habitatge d'emergència i el seu atorgament, acumulant-se els expedients pendents.

Summary: El govern de Barcelona té "tota la voluntat" de congelar les tarifes del transport però recorda que no depèn només d'ell


El secretari general de Podem, Pablo Iglesias, ha reivindicat aquest dissabte la unitat de les esquerres tant a Espanya, on continua apostant pel govern progressista amb el PSOE, com a Catalunya, on defensa la confluència entre partits per construir un nou subjecte polític. Des de l'Assemblea Nacional d'ICV, Iglesias s'ha mostrat partidari que tots els partits d'aquest nou espai polític mantinguin la identitat. "A mi, que no em toca decidir res i ho miro des de la distància, em sembla necessari que en l'ADN de totes les formacions polítiques segueixi existint", ha assenyalat, provocant l'aplaudiment dels delegats ecosocialistes. El líder de Podem ha lamentat no poder informar d'un acord a Espanya per impulsar un govern progressista amb el PSOE, però ha garantit que continuarà "deixant-se la pell" per aconseguir-ho. Aprofitant que parlava davant dels delegats d'ICV, Iglesias ha posat el PSUC d'exemple del que vol arribar a ser Podem. "El PSUC mai es va sentir un partit subaltern", ha subratllat tot just abans d'apuntar a les negociacions amb el PSOE: "Estem disposats a compartir govern amb  altres, però mai com a forces subalternes", ha deixat clar. Minuts abans d'intervenir a l'assemblea ecosocialista, Iglesias ha llançat un missatge en la mateixa línia durant la reunió amb els Cercles de Podem al Casino de l'Aliança del Poblenou. Segons ell, algunes forces polítiques han volgut "domesticar i normalitzar" Podem després de les eleccions generals, però han comprovat que, abans de "vendre's", el partit morat passarà a l'oposició. Tot i les declaracions creuades de les darreres hores, Iglesias ha explicat que manté l'esperança de poder arribar a un acord amb el PSOE que permeti construir un govern "progressista" a l'Estat. "Ens hem deixat la pell i ens la continuarem deixant", ha garantit.

Summary: Iglesias és partidari de preservar l'ADN dels partits en la confluència d'esquerres a Catalunya


La negociació està encallada. El president de la Generalitat, Carles Puigdemont, i el vicepresident i conseller d’Economia, Oriol Junqueras, s’han reunit aquest dimecres al migdia amb els diputats de la CUP, Anna Gabriel i Joan Garriga, amb la intenció que els anticapitalistes expliquessin formalment al Govern la seva exigència de “retirada dels pressupostos”. Segons fonts coneixedores del contingut de la trobada, davant la posició “en ferm” de la CUP, Puigdemont i Junqueras s’han negat a fer marxa enrere i han assegurat que no pensen retirar els comptes per al 2016. Amb aquest panorama, el departament d’Economia ha decidit que aquest dijous enviarà un document a la CUP amb una proposta de mesures que l’executiu està disposat a negociar dins la llei d’acompanyament.

Summary: Puigdemont es nega a retirar els pressupostos després que la CUP li ho hagi reclamat formalment en una reunió


La comunitat educativa de la Universitat de Girona (UdG) ha sortit aquest divendres al carrer per protestar contra l'empresonament dels diferents consellers destituïts de la Generalitat. Un miler de persones s'ha concentrat a davant del rectorat a les dotze del migdia per demanar "l'alliberament dels presos polítics" . La universitat es troba en ple procés electoral i el rector en funcions, Sergi Bonet, ha volgut donar una imatge d'unitat fent el discurs al costat de l'altre candidat confirmat, Joaquim Salvi. Els dos han posat de manifest que "la llibertat i els valors de la universitat" estan per sobre de les candidatures. Bonet ha anunciat que dilluns que ve ha convocat el consell de govern de la UdG per decidir quines accions emprenen després de l'empresonament de diferents membres del Govern destituït. Un cop acabat l'acte, un miler d'estudiants han sortit en manifestació fins a davant de la subdelegació del govern espanyol. La protesta ha acabat amb una assentada i cinc minuts de silenci.  La Universitat de Girona ha tornat a sortir al carrer en una mobilització per demanar "l'alliberament dels presos polítics". Estudiants, professors i administratius s'han congregat davant del rectorat a les dotze del migdia per criticar la decisió judicial. Llaços grocs, pancartes, o els cartells de la iniciativa 'Empaperem' han tornat a ser protagonistes en aquest acte de protesta que ha durat menys de deu minuts. La concentració ha estat la primera que organitza la UdG des que s'ha engegat la maquinària electoral. Per això, els dos candidats confirmats (l'actual rector Sergi Bonet i Joaquim Salvi) han volgut donar una imatge d'unitat fent un discurs conjunt. "La Universitat pot tenir molts projectes però avui en defensem la llibertat i els seus valors", ha assegurat Bonet. El rector també ha anunciat que ha convocat per a dilluns un consell de govern per decidir les actuacions que tirarà endavant la UdG davant l'actual situació política. Joaquim Salvi ha fet esment a mantenir les concentracions "pacífiques i amb civisme" com s'han fet fins ara. Els dos han acabat el discurs aixecant els braços plegats davant del miler de concentrats. Després, dues representants dels estudiants han llegit un manifest. Des d'Universitats per la República han anunciat que les mobilitzacions seguiran en els propers dies. Un cop acabat l'acte, un grup d'estudiants ha recorregut el centre de Girona en manifestació fins a la subdelegació del govern espanyol a la ciutat. A davant de l'edifici han fet una assentada i han guardat cinc minuts de silenci. Finalment, els estudiants han cantat 'Els Segadors' i s'ha dissolt sense incidents.

Summary: Un miler d'estudiants demanen l'alliberament dels "presos polítics" en una marxa pel centre de Girona


El Born Centre de Cultura i Memòria acollirà entre el 17 de març i el 26 de novembre una exposició temporal que reivindica la història i el llegat del mercat que va ocupar aquest espai fins l'any 1971, des de la plaça fins que es va construir l'edifici metàl·lic de Josep Fontserè, passant pel mercat minorista, el majorista i finalment la reivindicació veïnal perquè no fos enderrocat. Sota el títol 'Born. Memòries d'un mercat', la mostra també fa una crida a la ciutadania perquè aporti el seu material fotogràfic o audiovisual per tal de crear un fons documental sobre el mercat. El primer tinent d'alcaldia de Barcelona, Gerardo Pisarello, ha apuntat que aquesta exposició serveix per recordar la importància que tenen els mercats per crear barri i comunitat. A través d'entrevistes, fotografies i audiovisuals diversos, la mostra explica com va ser el mercat inicial del Born a la plaça, la construcció de l'edifici de Fontserè que després va servir de model per a altres mercats de la ciutat, la transformació en mercat dels majoristes de fruites i verdures i finalment el moviment veïnal per salvar l'edifici de l'enderroc l'any 1971, en època franquista. En aquella època va acollir festes, obres de teatre, espectacles musicals o mítings polítics.  Un dels comissaris de la mostra, Manuel Guàrdia, ha remarcat que poca gent sabia que el Born va començar a ser mercat central a partir del 1921, i que abans era un mercat minorista que no va acabar mai de funcionar en comparació amb la Boqueria o Santa Caterina. Guàrdia ha constatat que els 50 anys de mercat central són els que més es recorden.  Pisarello, per la seva part, ha  destacat que aquesta exposició és un homenatge al paper dels mercats com creadors de barri i de comunitat, espais d'emprenedoria, de producció local i d'innovació, necessaris per evitar que els processos de comercialització quedin en mans de grans superfícies i cadenes. "Els mercats són espais d'intercanvi de vivències i representen el que és la identitat de Barcelona i de Catalunya", ha opinat. També ha remarcat que el Born ha de ser un centre de la memòria de la resistència per causes polítiques, però també de la memòria popular, festiva, lúdica i comunitària de la ciutat.  Per la seva part, el comissionat de Programes de Memòria, Ricard Vinyes, ha destacat l'anomenada 'Paradeta de la Memòria', que fa una crida a la ciutadania perquè aporti el material fotogràfic i audiovisual que tingui sobre el mercat, i així crear un arxiu. En paral·lel a l'exposició, s'han programat també nombroses activitats com jornades, taules rodones itineraris, tallers infantils, d'arquitectura i de cuina. També es representarà 'Tenorio Forever', dirigida per Mario Gas, un dels espectacles més celebrats que es van veure al Born l'any 1976. L'exposició, que es podrà visitar gratuïtament durant el primer mes, es clourà amb un concert, en record de les festes i grans actes lúdics que s'hi van organitzar també en aquella època.

Summary: Barcelona reivindica la història i el llegat del mercat del Born amb una exposició al centre cultural


El Departament de Salut ha ampliat el calendari vacunal sistemàtic amb la vacuna antimeningocòccica conjugada tetravalent (MACWY)  que protegeix contra quatre tipus de meningococ i substitueix la vacuna anti-meningococ C conjugada que actualment es posa a sisè de Primària. Amb el nou calendari, també s'administrarà una dosi d'aquesta vacuna als adolescents de 2n d'ESO durant el tercer trimestre escolar, durant dos anys. La modificació respon a l'acordat al Consell Interterritorial del Sistema Nacional de Salut i té el vistiplau del Consell Assessor de Vacunacions del Departament de Salut. La nova vacuna no afecta però, a l'administració de la vacuna del meningococ C als nadons de 4 i 12 mesos.  Amb les vacunes incloses al calendari, cada any es prevenen més de 32.000 casos de malalties que afectaven als infants només fa 25 anys.  Les vacunes incloses al calendari t'administren gratuïtament als més de 1.200 centres vacunals.

Summary: Salut afegeix al calendari una vacuna contra quatre tipus de meningococ


La rapera britànica Kate Tempest ha estat l’última incorporació al programa del Primavera Sound 2017, segons han anunciat aquest dimarts els responsables de l’esdeveniment. El festival musical durarà una setmana, entre el dilluns 29 de maig, amb l’inici del Primavera als Clubs, i el diumenge 4 de juny, amb l’habitual jornada de clausura. Primavera Sound estarà present a les sales de concert de Barcelona i repetirà la iniciativa Primavera al Rabal, que per segon any consecutiu portarà a aquest barri concerts i activitats d’accés lliure i per a tots els públics. El recinte principal del Parc del Fòrum, d’altra banda, acollirà la jornada inaugural gratuïta del dimecres 31 de maig i el gruix del cartell del dijous 1 al dissabte 3 de juny. A banda de Kate Tempest, també s’ha anunciat les actuacions dels barcelonins Ocellot i del discjòquei Marc Piñol. Entre altres artistes, el cartell també incorpora noms com Broken Social Scene, Fatima Yamaha, Mishima, Kepa Junkera & Los Hermanos Cubero, Arcade Fire, El Petit De Cal Eril, Grace Jones, Mannequin Pussy, Rosalía & Raül Refree ‘Los Ángeles’, Van Morrison o Marta Delmont.

Summary: L’artista britànica Kate Tempest se suma al cartell del Primavera Sound 2017 amb una actuació doble


El Govern ha aprovat aquest dimarts crear el Programa d’impuls de la candidatura de Barcelona com a seu de l’Agència Europea del Medicament (European Medicines Agency, EMA). Segons l'Executiu, l’objectiu final és posicionar la capital catalana amb opcions reals de convertir-se en la nova seu. Actualment, l’organisme està situat a Londres però, davant la decisió del Regne Unit d’abandonar la Unió Europea, algunes institucions europees ubicades en aquest país es reubicaran en altres estats. Davant aquest procés, Barcelona i Catalunya han volgut presentar candidatura per acollir l’EMA, un organisme d'avaluació científica, supervisió i control de la seguretat dels medicaments a la Unió Europea. El Programa inclou la creació d’una oficina tècnica amb expertesa, que s’ubicarà inicialment a la seu del Departament de Salut i serà l’encarregada d’impulsar la candidatura a través de l’elaboració d’un pla de treball que es dividirà en dues línies d’actuació.  La primera se centrarà en la gestió de l’entorn institucional a l’àmbit de la Unió Europea, del sector farmacèutic i de la recerca per donar a conèixer Catalunya, i especialment Barcelona, com un entorn privilegiat per establir-hi una institució europea de les característiques de l’Agència Europea del Medicament. Amb aquesta gestió es realitzaran noves accions i es potenciaran les que ja estan en marxa, especialment les impulsades des de l’Agència per a la Competitivitat de l’Empresa (ACCIÓ) o altres organitzacions que treballen en l’àmbit de les relacions internacionals i de la salut al nostre país. En aquest àmbit, també s’emmarcaran les accions relatives als contactes institucionals i la coordinació amb les diferents administracions implicades en l’impuls d’aquesta candidatura.  La segona línia de treball inclourà la configuració de l’estratègia, i l’elaboració i redacció del projecte de candidatura, concretant aspectes com la localització, la mobilitat, les condicions de l’espai i els valors afegits. Sector estratègic  Catalunya té un clúster de biociències que s’ha consolidat com un dels grans pols biotecnològics europeus, i és un model d'èxit i competitivitat internacional. D’altra banda, la indústria farmacèutica representa un sector industrial rellevant a Catalunya i és motor de recerca, desenvolupament i innovació (R+D+I) de la indústria catalana, a més de ser generadora directa i indirecta de llocs de treball al país. Cal tenir en compte que prop de la meitat de les empreses farmacèutiques nacionals i internacionals instal·lades a l’Estat es troben a Catalunya.   Actualment a Catalunya hi ha ubicats 230 laboratoris farmacèutics, una xifra que representa gairebé el 50% de tota la indústria farmacèutica ubicada a l'Estat espanyol. Així doncs, el Govern remarca que Catalunya és una potència en la producció farmacèutica a Europa i té un sector industrial altament productiu i competitiu. La producció farmacèutica catalana representa el 3,5% de l’europea i és assimilable a la dels Països Baixos (4%), Dinamarca (3,7%) o Suècia (3,6%). El sector farmacèutic català és el cinquè més productiu de la UE-15, segons apunta l'Executiu.

Summary: El Govern aprova impulsar la candidatura de Barcelona com a seu de l’Agència Europea del Medicament


En Comú Podem repetirà victòria i consolidarà la seva primera posició a Catalunya el 26-J amb 13 escons, un més que els 12 aconseguits el passat 20-D, segons el baròmetre que publica aquest dissabte el diari ‘El Periódico’. ERC es mantindria en els 8-9 diputats (9 en va aconseguir el passat desembre) i el PSC consolidaria també els seus 8 escons. C’s pujaria de 5 a 7 escons i saltaria del cinquè al quart lloc a costa d’una Convergència que baixaria dels 8 diputats als 5-6. Finalment, l’última posició seria per al PP de Jorge Fernández Díaz que es quedaria amb 4-5 escons. L’enquesta –realitzada entre el 3 i el 7 de juny- es va fer abans que Junts pel Sí i la CUP trenquessin el pacte de Govern pel veto als pressupostos de la Generalitat al Parlament. Pel que fa a la valoració dels líders dels partits a Catalunya, Xavier Domènech (En Comú Podem) és l’únic que aprova amb un 5 raspat, seguit de Gabriel Rufián (ERC) amb un 4,9 i Francesc Homs (CDC) amb un 4,6. Meritxell Batet (PSC) s’hauria de conformar amb un 4 però superaria Juan Carlos Girauta (C’s) amb un 3 i Jorge Fernández Díaz (PPC) amb un 2,6.

Summary: En Comú Podem repetirà victòria a Catalunya el 26-J amb 13 escons seguida d’ERC i PSC, segons ‘El Periódico’


El conseller d'Interior reitera que el cos policial no retirarà llaços grocs dels carrers perquè no forma part de les seves competències ACN Collbató.-El conseller d'Interior, Miquel Buch, té "confiança plena" i "garantia absoluta" que els Mossos d'Esquadra "van treballar com una policia professional i democràtica, que és el que són" per l'1-O. Així s'ha expressat Buch preguntat pel suposat traspàs d'informació per part de responsables policials a l'anterior Govern sobre algunes actuacions de la Guàrdia Civil per evitar el referèndum, segons alguns mitjans d'informació. 'El Periódico' publica que, segons un informe de la Guàrdia Civil inclòs en el sumari de la causa per rebel·lió del Tribunal Suprem, l'exsecretari general d'Interior Cèsar Puig hauria enviat quatre correus electrònics al llavors secretari general d'Economia Josep Maria Jové amb informació dels Mossos sobre un dels escorcolls a Unipost. 'El Mundo' recull que el major Josep Lluís Trapero hauria trasllat a responsables polítics dels Mossos "informació crucial" que era utilitzada per "establir contramesures". D'altra banda, el conseller ha afirmat que els Mossos no retiraran cap llaç groc de l'espai públic. "No és competència dels Mossos treure llaços ni netejar carrers", ha reiterat. Tot i que Buch ha assenyalat que no volia comentar investigacions judicials, sí que ha defensat els Mossos d'Esquadra com una "policia professional i democràtica" i s'ha mostrat convençut que van actuar com a tal en tots aquells esdeveniments relacionats amb el referèndum de l'1 d'octubre.  En una atenció als mitjans de comunicació després de participar en l'aniversari dels 30 anys del parc de Bombers de Collbató (Baix Llobregat), el conseller ha subratllat que no entra dins la competència dels Mossos d'Esquadra retirar llaços del carrer i que, per tant, no ho faran.  Sobre la concentració convocada pel col·lectiu MosSOS, acordada amb els sindicats, a la seu del Departament d'Interior aquest dilluns per demanar més plantilla i unes millors condicions laborals, aprofitant que hi ha de tenir lloc el Consell de la Policia, Buch s'ha mostrat "molt tranquil". El titular d'Interior ha destacat que aquest serà el segon Consell de la Policia des que és conseller i que hi tenen previst donar resposta a les peticions que els van traslladar.  El titular d'Interior ha participat aquest diumenge a la celebració dels 30 anys del parc de Bombers de Collbató, al Casinet del municipi, on hi ha una exposició fotogràfica amb motiu de l'efemèride. Entre altres activitats, els bombers d'aquest parc han ofert un exercici d'excarceració per rescatar la víctima d'un accident de trànsit, en una simulació basada en la maniobra coneguda com de l'elefant, ja que consisteix a aixecar la part de darrere del vehicle bolcat per crear un espai de treball ampli i evitar causar danys a la persona que hi està atrapada.

Summary: Buch dona "garantia absoluta" que els Mossos van treballar "com una policia professional i democràtica" per l'1-O


La policia espanyola ha detingut 25 persones per traficar amb mitja tona de cocaïna amagada a l’interior de falsos maons per fer xemeneies i barbacoes. Els detinguts formaven part d’una organització internacional radicada a Espanya, Mèxic i Colòmbia amb connexions a Bèlgica i Holanda, que es dedicava a la introducció de cocaïna per via marítima per ser distribuïda a la península. La policia ha escorcollat 28 habitatges, un d’aquests a Sabadell i un altre a Tarragona, a més d’una nau industrial a Madrid. 15 dels detinguts han ingressat a la presó.  Els detinguts formaven part d’una organització criminal perfectament estructurada i jerarquitzada. El seu cap residia entre Mèxic, Colòmbia i Espanya, on hi havia una persona com a màxima responsable de la distribució de la droga.  La investigació es va iniciar al març del 2015, quan la policia espanyola va tenir coneixement de l'existència de dues persones d'origen colombià que introduïen droga a Espanya. Aquests dos individus, amb connexions a Bèlgica i Holanda, s'encarregaven de l'emmagatzematge i distribució de la cocaïna així com de reclutar persones per dur a terme les tasques. El cap de l’organització comptava amb un plànol de subordinació de nombroses persones de la seva confiança de les quals, al seu torn, es desplegava tot un engranatge d'individus amb diferents funcions fins que arribava la droga als responsables de la distribució al detall. D'aquesta manera, diferents individus s'encarregaven del transport, de la custòdia, de l'enviament dels diners a Colòmbia, aconseguir vehicles, de fer d’”homes pantalla” per a lloguers d'immobles i fins i tot un d'ells s'encarregava del cobrament dels deutes. Al febrer passat, i després de dos anys d'intenses investigacions coordinades per jutjats d'instrucció de Fuenlabrada, els agents van comprovar com l'organització començava a preparar una nova logística, amb immobles i vehicles nous, i van sospitar de l'existència d'un imminent enviament de droga. Per això, es va establir un ampli dispositiu policial al voltant dels investigats i es van activar tots els mecanismes policials de coordinació. A finals de març, els investigadors van detectar un major moviment dels “homes forts” de l'organització a Espanya i van constatar que s'havia produït un nou lliurament. Per això, van escorcollar diversos vehicles on van localitzar diversa quantitat de cocaïna que transportaven en habitacles ocults de difícil accés. Posteriorment, els agents van acudir fins a una nau situada al districte madrileny de Villaverde on van localitzar nombrosos blocs de material de construcció, maons refractaris específics per al seu ús en xemeneies i barbacoes, que l'organització havia utilitzat per amagar la droga. Els agents van haver de trencar milers de peces amb maces per trobar la droga amagada. Els agents van escorcollar un total de 28 habitatges, entre aquests un a Sabadell i un altre a Tarragona. La resta es van registrar a Madrid, València, Guadalajara, Toledo, Alacant i Albacete. Així mateix, els agents també van escorcollar una nau industrial i van intervenir una vintena de vehicles i més de 200.000 euros en efectiu. Finalment, els agents han pogut comprovar que l'organització desmantellada està relacionada amb 62 quilos de cocaïna apareguts el passat mes de gener a les platges de Dènia i Xàbia (Alacant) procedents d'un llançament fallit de la droga adossada a bidons flotants des d'un buc mercant.

Summary: 25 detinguts per traficar amb mitja tona de cocaïna amagada a l’interior de falsos maons per fer xemeneies i barbacoes


La senyera "esquinçada i esfilagarsada" del mecenes Rafael Patxot ja torna a ser a Sant Feliu de Guíxols (Baix Empordà). La bandera va onejar durant dècades a l'observatori astronòmic que Patxot tenia a la població però la va haver de deixar enrere quan va fugir a l'exili, amb l'esclat de la Guerra Civil. Anys després, va aconseguir recuperar-la tot i que estava en mal estat. Durant l'acte de retorn a Catalunya del símbol, el president Carles Puigdemont ha assegurat que la senyera recorda a tot el país que la generació de Patxot "ens va salvar la memòria i ens va salvar la nació". "La nació, igual que la bandera, va ser esfilagarsada, esquinçada i la van intentar destruir i ells ens la van poder salvar", ha afirmat Puigdemont, que afegeix que Catalunya és "a punt d'aconseguir allò pel que va lluitar gent com Patxot, un país lliure, independent i decent".

Summary: Puigdemont: "Som a punt d'aconseguir allò pel que va lluitar gent com Patxot, un país lliure, independent i decent"